**“สมาร์ทโปลิศ” แก้ไขปัญหาบนท้องถนนอย่างเด็ดขาด**

ต่อจากนี้ไป ขอเชิญรับฟัง ไทยคู่ฟ้าครับ

จากการที่มีประชาชนร้องเรียนเกี่ยวกับพฤติกรรมไม่เหมาะสมบนท้องถนนจำนวนมาก เช่น รถแท็กซี่ปฏิเสธผู้โดยสารหรือไม่กดมิเตอร์ การแต่งรถผิดกฎหมาย การแข่งรถบนถนนสาธารณะ และการขับขี่ย้อนศรฝ่าสัญญาณจราจรของรถจักรยานยนต์ พลเอก ประยุทธ์ จันทร์โอชา นายกรัฐมนตรี จึงได้สั่งการให้สำนักงานตำรวจแห่งชาติหารือร่วมกับ คสช. และฝ่ายปกครอง เพื่อกำหนดแนวทางการปฏิบัติของเจ้าหน้าที่ในแต่ละพื้นที่เสริมจากภารกิจปกติในลักษณะทีมตำรวจพิเศษ “สมาร์ทโปลิศ” เน้นปราบปรามผู้ฝ่าฝืนกฎจราจร บังคับใช้กฎหมายอย่างเด็ดขาดและต่อเนื่อง เช่น ยึดรถหรือใบขับขี่ พร้อมทั้งกำชับให้ทุกหน่วยงานตรวจสอบติดตามผลการปฏิบัติงานอย่างสม่ำเสมอ ไม่ให้ความไร้ระเบียบกลับมาอีกครั้ง ทั้งนี้ เพื่อสร้างความเชื่อมั่นและไว้วางใจแก่ประชาชน และรักษาความเป็นระเบียบเรียบร้อยของสังคมตามนโยบายของรัฐบาล

ร่วมเดินหน้าประเทศไทย กับสำนักโฆษก สำนักเลขาธิการนายกรัฐมนตรี